
ДОКЛАДНА ЗАПИСКА
от Мирослав Митков Янчев - Кмет на Община Златоград

Относно: Проект на Наредба за изменение и допълнение на Наредба №8 за определянето  и администрирането на местните такси и цени на права и услуги на територията на Община Златоград


          УВАЖАИМИ ГОСПОДИН ПРЕДСЕДАТЕЛ,
          УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,

         Съгласно чл.12, ал.2 от Закона за автомобилните превози (ЗАП), на кметовете на общини се вменява задължението за издаване на удостоверения за регистрация на търговци с цел осъществяване на таксиметрови превози, като това задължение може да бъде делегирано на оправомощени от тях лица. Това налага определяне на стойността на административната услуга, която ще се предоставя на заинтересованите лица на територията на Община Златоград. 
         Таксиметров превоз на пътници се извършва от търговци, притежаващи удостоверение за регистрация и разрешение за таксиметров превоз на пътници
        С чл. 12, ал. 6 от ЗАП е предвидено, че кметовете на общини или оправомощените от тях длъжностни лица издават удостоверение за регистрация, за вписване, отписване и промени в данните на удостоверенията за регистрация на търговец, който ще извършва таксиметров превоз на пътници.
          Целта на настоящия проект за изменение и допълнение на Наредба № 8 за определяне и администриране на местните такси и цени на права и услуги на територията на Община Златоград е да се постигне съответствие с действащите нормативни актове от по-висока степен, даване на ясна регламентация в уредбата на обществените отношения, касаещи предоставянето на административни услуги. Като продължение на това, проектът на наредба цели актуализация на услугите, предоставени от Община Златоград, административни услуги, в услуга на гражданите.

        За приемането на Наредба за изменение и допълнение на Наредба №8 за определяне и администриране на местните такси и цени на права и услуги на територията на Община Златоград не е необходимо разходването на допълнителни бюджетни средства.                 
        Предлаганият проект за нова наредба е подзаконов нормативен акт и не противоречи, както на законодателството на Република България, така и на европейското законодателство - Европейската харта за местно самоуправление и директивите на европейската общност, които са свързани с тази материя.
        Във връзка с горното, от наша страна, е публикуван, на 25.06.2021 г., на интернет страницата на Община Златоград – www.zlatograd.bg, проект  за изменение и допълнение на Наредба №8 за определянето  и администрирането на местните такси и цени на права и услуги на територията на Община Златоград.
       На основание чл.26, ал.2 от Закона за нормативните актове в 30-дневен срок, считано от същата дата, е предоставена възможност на заинтересованите лица да направят своите предложения и становища по  Проекта, като в рамките на посочения срок, в Общинска администрация Златоград не са постъпили такива.

       Във връзка с гореизложеното, предлагам на Вашето внимание следния проект за 


Р Е Ш Е Н И Е:
        На основание чл. 21, ал. 1, т. 7  и ал. 2 от Закона за местното самоуправление и местната администрация, във връзка чл. 12 от Закона за автомобилните превози, чл. 6, ал.1, б. ,,е”, чл. 7, ал. 1, чл. 8, ал. 1, чл.115, ал.1 от Закона за местни данъци и такси, чл. 76, ал. 3 и чл. 79 от Административнопроцесуалния кодекс, Общински съвет Златоград

РЕШИ:
      1.    Приема Наредба за изменение и допълнение на Наредба №8 за  определянето  и администрирането на местните такси и цени на права и услуги на територията на Община Златоград (Приета с Решение № Ж 518/08.06.2017 г. на Общински съвет Златоград, в сила от 01.07.2017г., изм. и доп. с Решение № Ж 649/29.11.2017 г., в сила от 29.11.2017 г., изм.  с Решение № 470 от 27.11.2018 г. по Адм. дело № 288/2018г. на Административен съд Смолян, в сила от 15.12.2018г., изм. и доп. с Решение № Ж 875/27.12.2018 г., в сила от 01.01.2019 г., изм. и доп. с Решение № З 225/29.12.2020 г., в сила от 11.01.2021 г., изм. и доп. с Решение № З 289/19.05.2021 г., изм. с Решение № З 306/10.06.2021г., в сила от 01.01.2021 г.), както следва:
§1 В Приложение №1 от приложения към Глава втора, видове Местни такси
В VІ. Такси за издаване на удостоверения и заверка на документи се създават нови точки 20а, 20б, 20в, 20г със следното съдържание:
,,20а Извършване на регистрация и издаване на Удостоверение за регистрация за извършване на таксиметров превоз на пътници – 100,00 лв.‘‘;
,,20б Вписване/Отписване на превозни средства и/или водачи в списъка/списъците към Удостоверение за регистрация за извършване на таксиметров превоз - 10.00 лв.‘‘;
,,20в Отразяване на промени в обстоятелствата, вписани в Удостоверението за регистрация за извършване на таксиметров превоз на пътници – 100,00 лв.‘‘;
,,20г Издаване на дубликат на Удостоверението за регистрация за извършване на таксиметров превоз – 10,00 лв.‘‘.
§2 Наредбата за изменение и допълнение на Наредба №8 за определянето  и администрирането на местните такси и цени на права и услуги на територията на Община Златоград влиза в сила, в три дневен срок, считано от публикуването и на интернет страницата на Община Златоград.


С уважение,
МИРОСЛАВ ЯНЧЕВ
Кмет на Община Златоград


Изготвил:
Теменужка Големанова
Ст. експерт „Стопански дейности и туризъм”

Съгласували:
Ирина Иванова
Директор на дирекция ИР, ОП, СД и ВО

 Асен Черешаров 
 Юрисконсулт, ПИ и ЛЗЛД




	

		
                        В Общинска администрация Златоград функционира  Система за  управление на качеството и информационната
                        сигурност, в съответствие с изискванията на стандартите ISO 9001:2008 и ISO 27001:2005. 

